CELEX: 32021D0455
Language: lt
Date: 2021-03-15 00:00:00
Title: Komisijos įgyvendinimo sprendimas (ES) 2021/455 2021 m. kovo 15 d. kuriuo iš dalies keičiamos Įgyvendinimo sprendimo (ES) 2019/1326 nuostatos dėl valdymo grandinių įtaisų bei perjungimo elementų ir multimedijos įrangos elektromagnetinio suderinamumo darniųjų standartų

2021 3 16   
               
               
                  LT
               
               
                  Europos Sąjungos oficialusis leidinys
               
               
                  L 89/17
               
            
         KOMISIJOS ĮGYVENDINIMO SPRENDIMAS (ES) 2021/455
         2021 m. kovo 15 d.
         kuriuo iš dalies keičiamos Įgyvendinimo sprendimo (ES) 2019/1326 nuostatos dėl valdymo grandinių įtaisų bei perjungimo elementų ir multimedijos įrangos elektromagnetinio suderinamumo darniųjų standartų
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2012 m. spalio 25 d. Europos Parlamento ir Tarybos reglamentą (ES) Nr. 1025/2012 dėl Europos standartizacijos, kuriuo iš dalies keičiamos Tarybos direktyvos 89/686/EEB ir 93/15/EEB ir Europos Parlamento ir Tarybos direktyvos 94/9/EB, 94/25/EB, 95/16/EB, 97/23/EB, 98/34/EB, 2004/22/EB, 2007/23/EB, 2009/23/EB ir 2009/105/EB ir panaikinamas Tarybos sprendimas 87/95/EEB ir Europos Parlamento ir Tarybos sprendimas Nr. 1673/2006/EB (1), ypač į jo 10 straipsnio 6 dalį,
         kadangi:
         
                     (1)
                  
                  
                     remiantis Europos Parlamento ir Tarybos direktyvos 2014/30/ES (2) 13 straipsniu, daroma prielaida, kad elektros įrenginiai, atitinkantys darniuosius standartus arba jų dalis, kurių nuorodos yra paskelbtos Europos Sąjungos oficialiajame leidinyje, atitinka esminius reikalavimus, kuriuos apima minėti standartai arba jų dalys, kaip nustatyta tos direktyvos I priede;
                  
               
                     (2)
                  
                  
                     Įgyvendinimo sprendimu C(2016) 7641 (3) Komisija pateikė prašymą Europos standartizacijos komitetui (CEN), Europos elektrotechnikos standartizacijos komitetui (CENELEC) ir Europos telekomunikacijų standartų institutui (ETSI) parengti ir peržiūrėti darniuosius elektromagnetinio suderinamumo standartus, kad būtų užtikrintas Direktyvos 2014/30/ES įgyvendinimas;
                  
               
                     (3)
                  
                  
                     remdamiesi Įgyvendinimo sprendime C(2016) 7641 pateiktu prašymu, CEN ir CENELEC peržiūrėjo darnųjį standartą EN 60947-5-2:2007 dėl valdymo grandinių įtaisų ir perjungimo elementų, kurio nuoroda paskelbta Europos Sąjungos oficialiojo leidinio (4) C serijoje. Taip buvo priimtas darnusis standartas EN IEC 60947-5-2:2020;
                  
               
                     (4)
                  
                  
                     Komisija kartu su CEN ir CENELEC įvertino, ar tas darnusis standartas atitinka Įgyvendinimo sprendime C(2016) 7641 pateiktą prašymą;
                  
               
                     (5)
                  
                  
                     darnusis standartas EN IEC 60947-5-2:2020 atitinka reglamentuojamus esminius reikalavimus, nustatytus Direktyvoje 2014/30/ES. Todėl to darniojo standarto nuorodą tikslinga paskelbti Europos Sąjungos oficialiajame leidinyje;
                  
               
                     (6)
                  
                  
                     Komisijos įgyvendinimo sprendimo (ES) 2019/1326 (5) I priede išvardytos darniųjų standartų, kuriais remiantis daroma atitikties Direktyvos 2014/30/ES nuostatoms prielaida, nuorodos. Siekiant užtikrinti, kad darniųjų standartų, parengtų įgyvendinant Direktyvą 2014/30/ES, nuorodos būtų nurodytos viename akte, standarto EN IEC 60947-5-2:2020 nuorodos turėtų būti pateiktos tame priede;
                  
               
                     (7)
                  
                  
                     todėl iš Europos Sąjungos oficialiojo leidinio C serijos būtina išbraukti darniojo standarto EN 60947-5-2:2007 nuorodą kartu su iš dalies jį keičiančio standarto EN 60947-5-2:2007/A1:2012 nuoroda;
                  
               
                     (8)
                  
                  
                     Įgyvendinimo sprendimo (ES) 2019/1326 II priede pateikiamos darniųjų standartų, parengtų siekiant užtikrinti Direktyvos 2014/30/ES įgyvendinimą, nuorodos, kurios išbraukiamos iš Europos Sąjungos oficialiojo leidinio C serijos. Todėl tikslinga įtraukti į tą priedą darniojo standarto EN 60947-5-2:2007 nuorodą kartu su iš dalies jį keičiančio standarto EN 60947-5-2:2007/A1:2012 nuoroda;
                  
               
                     (9)
                  
                  
                     remdamiesi Įgyvendinimo sprendime C(2016) 7641 pateiktu prašymu, CEN ir CENELEC iš dalies pakeitė darnųjį standartą EN 55035:2017, kurio nuoroda įtraukta į Įgyvendinimo sprendimo (ES) 2019/1326 I priedą. Po to buvo priimtas iš dalies keičiantis standartas EN 55035:2017/A11:2020. Darniuoju standartu EN 55035:2017/A11:2020 siekiama pakeisti šiuos darniuosius standartus kartu su visais juos iš dalies keičiančiais ar taisančiais standartais: EN 55020:2007, kurio nuoroda nepaskelbta Europos Sąjungos oficialiajame leidinyje; EN 55024:2010, kurio nuoroda paskelbta Europos Sąjungos oficialiojo leidinio (6) C serijoje; EN 55103-2:2009, kurio nuoroda įtraukta į Įgyvendinimo sprendimo (ES) 2019/1326 II priedą (kartu su panaikinimo data – 2021 m. lapkričio 18 d.), kuriame pateikiamos darniųjų standartų, parengtų siekiant užtikrinti Direktyvos 2014/30/ES įgyvendinimą, nuorodos, kurios išbraukiamos iš Europos Sąjungos oficialiojo leidinio;
                  
               
                     (10)
                  
                  
                     darnusis standartas EN 55035:2017 su pakeitimais, padarytais standartu EN 55035:2017/A11:2020, atitinka Įgyvendinimo sprendime C(2016) 7641 pateiktą prašymą ir reglamentuojamus esminius reikalavimus, nustatytus Direktyvoje 2014/30/ES. Todėl darniojo standarto EN 55035:2017 įrašą Įgyvendinimo sprendimo (ES) 2019/1326 I priede tikslinga pakeisti taip, kad standarto EN 55035:2017 nuoroda būtų įtraukta kartu su standarto EN 55035:2017/A11:2020 nuoroda, o darniojo standarto EN 55024:2010 nuorodą įtraukti į to sprendimo II priedą;
                  
               
                     (11)
                  
                  
                     siekiant suteikti gamintojams pakankamai laiko pasirengti taikyti darnųjį standartą EN IEC 60947-5-2:2020 ir panaikinti standarto EN 55024:2010 nuorodą, būtina atidėti šių darniųjų standartų ir juos iš dalies keičiančio atitinkamo standarto nuorodų panaikinimą: EN 60947-5-2:2007 su pakeitimais, padarytais EN 60947-5-2:2007/A1:2012, ir EN 55024:2010;
                  
               
                     (12)
                  
                  
                     darniuoju standartu EN 55035:2017 buvo iš esmės pakeistos darniajame standarte EN 55103-2:2009 išdėstytos specifikacijos. Todėl CENELEC darniuoju standartu EN 55035:2017 nustatė ilgą laikotarpį, per kurį nacionalinės standartizacijos institucijos turi pakeisti nacionalinius standartus, kuriais perkeliamas darnusis standartas EN 55103-2:2009. Kadangi iki 2021 m. lapkričio 18 d. reikia iš esmės pakeisti kai kurių gaminių, kuriems taikomas darnusis standartas EN 55103-2:2009, kaip antai garso, vaizdo ir garsinių regimųjų bei renginių apšvietimo valdymo aparatų konstrukciją, atsižvelgiant į tai, kad po šios datos darniuoju standartu EN 55103-2:2009 nebeleidžiama daryti atitikties prielaidos, kai kurie gamintojai gali neturėti galimybės laikytis to termino. Todėl tikslinga išimties tvarka atidėti darniojo standarto EN 55103-2:2009 panaikinimo datą. Taigi, darniojo standarto EN 55103-2:2009 įrašas Įgyvendinimo sprendimo (ES) 2019/1326 II priede turėtų būti atitinkamai iš dalies pakeistas;
                  
               
                     (13)
                  
                  
                     todėl Įgyvendinimo sprendimas (ES) 2019/1326 turėtų būti atitinkamai iš dalies pakeistas;
                  
               
                     (14)
                  
                  
                     nuo nuorodos į darnųjį standartą paskelbimo Europos Sąjungos oficialiajame leidinyje dienos atitiktis tam standartui leidžia daryti atitikties Sąjungos derinamuosiuose teisės aktuose nustatytiems atitinkamiems esminiams reikalavimams prielaidą. Todėl šis sprendimas turėtų įsigalioti jo paskelbimo dieną,
                  
               PRIĖMĖ ŠĮ SPRENDIMĄ:
         
            1 straipsnis
            Įgyvendinimo sprendimo (ES) 2019/1326 I priedas iš dalies keičiamas pagal šio sprendimo I priedą.
         
         
            2 straipsnis
            Įgyvendinimo sprendimo (ES) 2019/1326 II priedas iš dalies keičiamas pagal šio sprendimo II priedą.
         
         
            3 straipsnis
            Šis sprendimas įsigalioja jo paskelbimo Europos Sąjungos oficialiajame leidinyje dieną.
         
         
            Priimta Briuselyje 2021 m. kovo 15 d.
            
               
                  Komisijos vardu
               
               
                  Pirmininkė
               
               Ursula VON DER LEYEN
            
         
         
            (1)  OL L 316, 2012 11 14, p. 12.
         
            (2)  2014 m. vasario 26 d. Europos Parlamento ir Tarybos direktyva 2014/30/ES dėl valstybių narių įstatymų, susijusių su elektromagnetiniu suderinamumu, suderinimo (OL L 96, 2014 3 29, p. 79).
         
            (3)  2016 m. lapkričio 30 d. Komisijos įgyvendinimo sprendimas C(2016) 7641 dėl standartizacijos prašymo Europos standartizacijos komitetui, Europos elektrotechnikos standartizacijos komitetui ir Europos telekomunikacijų standartų institutui dėl darniųjų standartų, siekiant užtikrinti 2014 m. vasario 26 d. Europos Parlamento ir Tarybos direktyvos 2014/30/ES dėl valstybių narių įstatymų, susijusių su elektromagnetiniu suderinamumu, suderinimo įgyvendinimą.
         
            (4)  OL C 246, 2018 7 13, p. 1.
         
            (5)  2019 m. rugpjūčio 5 d. Komisijos įgyvendinimo sprendimas (ES) 2019/1326 dėl darniųjų elektromagnetinio suderinamumo standartų, parengtų įgyvendinant Europos Parlamento ir Tarybos direktyvą 2014/30/ES (OL L 206, 2019 8 6, p. 27).
         
            (6)  OL C 246, 2018 7 13, p. 1.
      
      
         
            I PRIEDAS
            Įgyvendinimo sprendimo (ES) 2019/1326 I priedas iš dalies keičiamas taip:
            
                        1)
                     
                     
                        2 įrašas pakeičiamas taip:
                        
                                    Nr.
                                 
                                 
                                    Standarto nuoroda
                                 
                              
                                    „2.
                                 
                                 
                                    EN 55035:2017
                                    Multimedijos įrangos elektromagnetinis suderinamumas. Atsparumo reikalavimai
                                    EN 55035:2017/A11:2020“;
                                 
                              
                  
                        2)
                     
                     
                        įterpiamas šis įrašas:
                        
                                    Nr.
                                 
                                 
                                    Standarto nuoroda
                                 
                              
                                    „15.
                                 
                                 
                                    EN IEC 60947-5-2:2020
                                    Žemosios įtampos perjungimo ir valdymo įrenginiai. 5-2 dalis. Valdymo grandinių įtaisai ir perjungimo elementai. Arčio jungikliai“.
                                 
                              
                  
      
      
         
            II PRIEDAS
            Įgyvendinimo sprendimo (ES) 2019/1326 II priedas iš dalies keičiamas taip:
            
                        1)
                     
                     
                        4 įrašas pakeičiamas taip:
                        
                                    Nr.
                                 
                                 
                                    Standarto nuoroda
                                 
                                 
                                    Panaikinimo data
                                 
                              
                                    „4.
                                 
                                 
                                    EN 55103-2:2009
                                    Elektromagnetinis suderinamumas. Gaminių šeimos standartas, skirtas profesinės paskirties garso, vaizdo ir garsiniams regimiesiems bei spektaklių apšvietimo valdymo aparatams. 2 dalis Atsparumas trukdžiams
                                 
                                 
                                    2022 m. liepos 28 d.“;
                                 
                              
                  
                        2)
                     
                     
                        įterpiami šie įrašai:
                        
                                    Nr.
                                 
                                 
                                    Standarto nuoroda
                                 
                                 
                                    Panaikinimo data
                                 
                              
                                    „12.
                                 
                                 
                                    EN 55024:2010
                                    Informacijos technologijų įranga. Atsparumo charakteristikos. Ribinės vertės ir matavimo metodai
                                 
                                 
                                    2022 m. rugsėjo 16 d.
                                 
                              
                                    13.
                                 
                                 
                                    EN 60947-5-2:2007
                                    Žemosios įtampos perjungimo ir valdymo įrenginiai. 5-2 dalis. Valdymo grandinių įtaisai ir perjungimo elementai. Arčio jungikliai
                                    EN 60947-5-2:2007/A1:2012
                                 
                                 
                                    2022 m. rugsėjo 16 d.“